SKRIFTLIG FORESPØRGSEL E-2598/03

af Roberta Angelilli (UEN) til Kommissionen

(14. august 2003)

Om: Muligheden for støtte til kurbade

I Italien findes der mange kurbade, som tilbyder deres patienter paramedicinsk behandling og psykisk og fysisk afslapning. Derudover tilbydes der, fordi man har anerkendt, at svovlholdigt vand har helbredende virkning, særlige terapier til behandling af visse luftvejs- og hudsygdomme og forskellige mavetarm- og kønssygdomme. Termalbehandlinger og den videnskab, der ligger bag, anses i dag på linje med andre grene inden for medicin for at være en af de mest effektive former for ikke-medicinsk behandling, både i rehabiliteringsfasen og i den rent terapeutiske fase.

Ud over værdien af disse primære aktiviteter yder kurbadene et vigtigt bidrag til miljøudviklingen i de områder, hvor de er beliggende, og sidst, men ikke mindst, spiller de i beskæftigelsesmæssig henseende en strategisk rolle for alle aktører i denne sektor.

EU har nu i nogle år vist stor åbenhed over for spørgsmål vedrørende folkesundhed og har afsat bevillinger til mange initiativer på fællesskabsplan.

Kan Kommissionen på grundlag af forslaget til Europa-Parlamentets og Rådets afgørelse(1) om vedtagelse af et handlingsprogram om folkesundhed for perioden 2001-2006 besvare følgende spørgsmål:

1. Er der afsat særlige midler til støtte til kurbade?

2. Vil der kunne afsættes yderligere midler under andre fællesskabsprogrammer, som f.eks. programmerne vedrørende jobskabelse, udvikling af landdistrikter og beskæftigelsesincitamenter?

(1) KOM(2000) 285.

Svar afgivet på Kommissionens vegne af David Byrne

(18. september 2003)

Der er ikke under fællesskabsprogrammet for folkesundhed afsat midler til drift af kurbade til behandlingsformål.

Ifølge EF-traktatens artikel 152, stk. 5, skal Fællesskabets indsats på folkesundhedsområdet fuldt ud respektere medlemsstaternes ansvar for organisation og levering af sundhedstjenesteydelser og medicinsk behandling. Tilbud om kurbad som led i rehabilitering og terapi anses som levering af en sundhedstjenesteydelse, og der kan derfor ikke ydes støtte til kurbade under Fællesskabets handlingsprogram for folkesundheden.

Desuden fremgår det af tildelingskriterierne i dokumentet om bestemmelser, kriterier og procedurer for udvælgelse og finansiering af aktioner under folkesundhedsprogrammet, at der gives førsteret til projekter, som involverer flest mulige medlemsstater, ansøgerlande og EFTA/EØS-lande. I udelukkelseskriterierne i samme dokument hedder det: Et handelsselskab er i princippet udelukket fra at deltage i en indkaldelse af forslag, medmindre det kan bevise, at det umiddelbare formål med det projekt, det har til hensigt at foreslå, ikke er økonomisk og dermed ikke har gevinst for øje.(1)

På grundlag af forordning (EF) nr. 1260/1999 kan Den Europæiske Fond for Regionaludvikling yde tilskud til behandlinger på kurbade som led i de operationelle programmer, hvortil fonden bidrager finansielt, for så vidt som denne type aktioner indgår i programmernes målsætning.

De operationelle programmer dækker som bekendt et bestemt geografisk område (mål 1-regioner og dele af mål 2-regioner), og det er de pågældende regionale myndigheder selv, som står for gennemførelsen og forvaltningen af programmerne.

Det ærede medlem anbefales at henvende sig til de relevante regionale myndigheder for dér at forhøre sig om, hvorvidt de eksisterende programmer omfatter kurbade, og hvilke betingelser og procedurer der gælder for støtteberettigelse.

Fællesskabet kan under ingen omstændigheder yde tilskud til lægebehandling, terapi eller drift af klinikker.

(1) Se: http://europa.eu.int/eur-lex/pri/da/oj/dat/2003/c_062/c_06220030315da00140020.pdf